Na temelju članka 19. Zakon o lokalnoj i područnoj (regionalnoj) samoupravi („Narodne novine“ broj: 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17) i članka 34. Statuta Općine Viškovo („Službene novine Općine Viškovo“ broj 3/18.) Općinsko vijeće Općine Viškovo na \_\_\_. sjednici održanoj \_\_. srpnja 2019. godine donijelo je

**ODLUKU**

**o posebnim oblicima pomoći**

1. **OPĆE ODREDBE**

Članak 1.

Ovom se Odlukom utvrđuju posebni oblici pomoći koje osigurava Općina Viškovo (u daljnjem tekstu Općina) , uvjeti i način ostvarivanja prava, korisnici posebnih oblika pomoći, postupak za ostvarivanje tih prava.

Članak 2.

Poslove u svezi ostvarivanja prava na posebne oblike pomoći propisane ovom Odlukom obavlja Jedinstveni upravni odjel (u daljnjem tekstu: Upravni odjel).

Članak 3.

Sredstva za ostvarivanje prava temeljem ove Odluke osiguravaju se u Proračunu Općine.

Članak 4.

Prava temeljem ove Odluke ne može ostvariti korisnik koji ta prava ostvaruje po drugoj osnovi.

1. **KORISNICI POSEBNIH OBLIKA POMOĆI**

Članak 5.

Korisnik posebnih oblika pomoći je hrvatski državljanin koji ima prebivalište na području Općine, odnosno boravište pod uvjetom da nema prebivalište na području Republike Hrvatske te stranac i osoba bez državljanstva sa stalnim boravkom na području Općine.

1. **POSEBNI OBLICI POMOĆI**

Članak 6.

(1) Ovom se Odlukom utvrđuju posebni oblici pomoći kako slijedi:

1. Poklon paketi djeci polaznicima prvog razreda osnovne škole („prvašićima“)
2. Poklon paketi povodom božićno – novogodišnjih blagdana za djecu
3. Pravo na pomoć za nabavu opreme novorođenčeta
4. Poklon bon povodom božićno – novogodišnjih blagdana za starije osobe
5. Sredstva za programe humanitarnih organizacija
6. Pravo na pomoć roditeljima učenika osnovne škole za kupnju drugih obrazovnih materijala
7. Sufinanciranje produženog boravka i cjelodnevne nastave učenika razredne nastave, odnosno organiziranog boravka i podučavanja učenika razredne nastave unutar organiziranih alternativnih programa
8. Sufinanciranje dnevnog smještaja u dnevnom boravku doma za starije i nemoćne osobe (u daljnjem tekstu Dom)
9. Nagrađivanje učenika generacije i odličnih učenika
10. Prigodan poklon za najstarijeg mještanina/mještanku

(2) Visinu iznosa za posebne oblike pomoći utvrđuje Općinski načelnik sukladno osiguranima sredstvima u Proračunu.

1. *Poklon paketi djeci polaznicima prvog razreda osnovne škole (prvašićima)*

Članak 7.

Pravo na poklon paket Općine Viškovo ostvaruje učenik prvog razreda osnovne.

1. *Poklon paketi povodom božićno – novogodišnjih blagdana za djecu*

Članak 8.

Pravo na poklon paket povodom božićno – novogodišnjih blagdana za djecu ostvaruju sva djeca od navršene 1. godine života do polaska u 1. razred osnovne škole.

1. *Pravo na pomoć za nabavu opreme novorođenčeta*

Članak 9.

(1) Pravo na pomoć za nabavu opreme novorođenčeta ostvaruje roditelj, usvojitelj odnosno staratelj za dijete pod uvjetom da dijete i barem jedan roditelj, usvojitelj odnosno staratelj ispunjava uvjet iz članka 5. ove Odluke.

(2) Zahtjev za ostvarivanje prava iz stavka 1. ovog članka može se podnijeti do navršene prve godine dana starosti djeteta.

1. *Poklon bon povodom božićno – novogodišnjih blagdana za starije osobe*

Članak 10.

Pravo na poklon bon Općine ostvaruje osoba koja je starija od 75 godina života.

1. *Sredstva za programe humanitarnih organizacija*

Članak 11.

Proračunom Općine predvidjet će se sredstva za financijsku potporu programa humanitarnim organizacijama.

1. *Pravo na pomoć roditeljima učenika osnovne škole za kupnju drugih obrazovnih materijala*

Članak 12.

(1) Pravo na pomoć za kupnju drugih obrazovnih materijala za učenike osnovnih škola ostvaruje roditelj koji ispunjava jedan od uvjeta:

* uvjet prihoda
* ima troje ili više školske djece

(2) Zahtjev za ostvarivanje prava iz stavka 1. ovog članka može se podnijeti do 30. rujna tekuće godine.

1. *Sufinanciranje produženog boravka i cjelodnevne nastave učenika razredne nastave, odnosno organiziranog boravka i podučavanja učenika razredne nastave unutar alternativnih programa*

Članak 13.

(1) Produženi boravak sukladno ovoj Odluci smatra se organizirani boravak djece u školi nakon redovite, obavezne nastave i školskih aktivnosti, s prehranom. Produženi boravak je oblik odgojno – obrazovnog rada namijenjen učenicima razredne nastave.

(2) Organiziran boravak i podučavanje učenika razredne nastave unutar organiziranih alternativnih programa sukladno ovoj Odluci je organiziran boravak djece kod subjekata registriranih za alternativne programe, izvan obavezne nastave i školskih aktivnosti, s prehranom.

(3) Pravo na sufinanciranje iz stavka 1. ovog članka u iznosu od 50% troška nastavnog osoblja u produženom boravku i cjelodnevnoj nastavi ostvaruje učenik razredne nastave koji uz barem jednog roditelja, usvojitelja ili staratelja ispunjava uvjet iz članka 5. Odluke, u toku trajanja nastavne godine.

(4) Pravo na sufinanciranje iz stavka 2. ovog članka do visine od 225,00 kuna mjesečno ostvaruje učenik razredne nastave koji uz barem jednog roditelja, usvojitelja ili staratelja ispunjava uvjet iz članka 5. Odluke, u toku trajanja nastavne godine.

*8. Sufinanciranje dnevnog smještaja u dnevnom boravku doma za starije i nemoćne osobe.*

Članak 14.

(1) Općina će sufinancirati dnevni smještaja u dnevnom boravku Doma koji pruža usluge organiziranog dnevnog smještaja, registriranog sukladno Zakonu o ustanovama („Narodne novine“ broj 76/93., 29/97. 47/99. i 35/08), Zakonu o socijalnoj skrbi („Narodne novine“ broj 157/13. i 152/14.) i Pravilniku o mjerilima za razvrstavanje domova za starije i nemoćne osobe („Narodne novine“ broj 121/00).

(2) Pravo na sufinanciranje dnevnog smještaja u Domu koji djeluje na području Primorsko – goranske županije, ostvaruje osoba koja je navršila 65 godina života.

(3) Pravo iz stavka 2. ovog članka Općina sufinancira do 5 dana u tjednu u visini 30% cijene smještaja prema važećem cjeniku Doma, a najviše do 40 kuna dnevno.

(4) Usluga dnevnog smještaja u Domu obuhvaća tri obroka dnevno (doručak, ručak i užina), osnovnu medicinsku skrb, ležaj za dnevni odmor i organizaciju slobodnog vremena.

(5) Ukoliko Dom korisnicima Doma omogućava korištenje usluga koje nisu obuhvaćene smještajem u dnevnom boravku, Općina te usluge ne sufinancira.

(6) S domovima iz stavka 1. ovog članka u kojima su smještene osobe iz stavka 2. ovog članka Općina Viškovo sklopit će ugovor.

1. *Novčana nagrada za učenika generacije i odličnih učenika*

(1) Novčanom nagradom nagrađuje se učenik generacije s prebivalištem na području Općine Viškovo bez obzira koju je osnovnu školu učenik pohađao.

(2) Novčanom nagradom nagrađuju se učenici osnovnih škola s prebivalištem na području Općine Viškovo koji su tijekom svih osam godina školovanja postigli odličan uspjeh.

1. *Prigodan poklon za najstarijeg mještanina/mještanku*

Pravo na prigodan poklon paket za najstarijeg mještanina/mještanku ostvaruje osoba za koju se uvidom u evidenciju Ministarstva unutarnjih poslova utvrdi da je najstarija osoba sa prebivalištem na području Općine Viškovo.

1. **NADLEŽNOST I POSTUPAK**

Članak 15.

Postupak za ostvarivanje prava na posebne oblike pomoći utvrđenih ovom Odlukom pokreće se temeljem pismenog zahtjeva stranke.

Članak 16.

(1) Zahtjev za ostvarivanje prava na posebne oblike pomoći podnosi se Upravnom odjelu.

(2) Uz zahtjev za pokretanje postupka za ostvarivanje prava na posebne oblike pomoći podnositelj je dužan predočiti Upravnom odjelu odgovarajuće isprave odnosno dokaze potrebne za ostvarivanje prava utvrđenih ovom Odlukom.

(3) Upravni odjel će u roku od 15 dana od dana stupanja na snagu ove Odluke, utvrditi isprave, odnosno dokaze koje je korisnik prava dužan priložiti uz zahtjev za ostvarivanje prava utvrđenih ovom Odlukom.

(4) Upravni odjel može odlučiti da se posebno ispitaju relevantne činjenice i okolnosti od kojih zavisi ostvarivanje pojedinačnog prava.

Članak 17.

(1) Upravni odjel Općine provest će postupak i donijeti upravni akt kojim odlučuje o pravu u rokovima utvrđenim zakonskim propisima.

(2) Upravni odjel će, u slučaju nepotpune dokumentacije, zatražiti da podnositelj zahtjeva u roku 8 dana dopuni zahtjev.

(3) O žalbi protiv akta Upravnog odjela Općine odlučuje nadležno upravno tijelo Primorsko – goranske županije.

Članak 18.

Obrasci za podnošenje zahtjeva sa popisom odgovarajućih isprava odnosno dokaza potrebnih za ostvarivanje prava utvrđenih ovom Odlukom podižu se u Pisarnici Općine ili se mogu koristiti sa web portala Općine.

1. **PRIJELAZNE I ZAKLJUČNE ODREDBE**

Članak 19.

(1) Danom stupanja na snagu ove Odluke prestaje važiti Odluka o posebnim oblicima pomoći (“Službene novine Primorsko-goranske županije” broj 49/12, „Službene novine Općine Viškovo“ broj 10/16. i 2/19.)

(2) Ova Odluka o posebnim oblicima pomoći stupa na snagu osmog dana od dana objave u „Službenim novinama Općine Viškovo“.

KLASA:

URBROJ:

Viškovo, \_\_\_. ­­­­­­­­\_\_\_\_\_\_\_ 2019. godine

OPĆINSKO VIJEĆE OPĆINE VIŠKOVO

Predsjednica Općinskog vijeća:

Ksenija Žauhar, mag. paed.

Obrazloženje

Odluke o posebnim oblicima pomoći

Općinsko vijeće Općine Viškovo 2012. godine donijelo je Odluku o posebnim oblicima pomoći.

Navedena odluka izmijenjena je dva puta, u listopadu 2016. godine i u siječnju 2019. godine.

Ovim prijedlogom Odluke propisana su dva nova posebna oblika pomoći, nagrađivanje učenika generacije i odličnih učenika i prigodan poklon za najstarijeg mještanina/mještanku.

Predlaže donošenje nove Odluke zbog lakše primjene u praksi.

Obzirom na prednje navedeno predlaže se donošenje navedene Odluke.

Općinska načelnica

Sanja Udović, dipl. oec.